
                            Nr.23/85/2009

AVIZ

asupra proiectului de Lege privind aprobarea Ordonanţei de urgenţă  a Guvernului nr.205/2008 privind plata costurilor naţionale de participare la proiectele din

cadrul Programului de cooperare tehnică cu Agenţia Internaţională

 pentru Energie Atomică (AIEA)

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, cu adresa nr.P.L.x128 din 18 februarie 2009, pentru dezbatere şi avizare, în procedură de urgenţă cu proiectul de Lege privind aprobarea Ordonanţei de urgenţă  a Guvernului nr.205/2008 privind plata costurilor naţionale de participare la Proiectele din cadrul Programului de cooperare tehnică cu Agenţia Internaţională pentru Energie Atomică (AIEA).



Proiectul de lege are ca obiect de reglementare actualizarea obligaţiilor asumate de România ca membru fondator al AIEA în 1956, în scopul alinierii la documentul emis de Consiliul Guvernatorilor al AIEA, respectiv GOV/2004/46 privind noul algoritm de plată a costurilor naţionale de participare, datorate de statele membre AIEA pentru cooperarea tehnică, aplicabil din 2005 şi întărit de documentul emis de Consiliul Guvernatorilor al AIEA, respectiv GOV/INF/2006/8 referitor la analiza implementării iniţiale a costurilor naţionale de participare. 



Proiectul de lege a fost adoptat de Senat în şedinţa din 16 februarie 2009.

Proiectul de lege a fost avizat favorabil de Consiliul Legislativ, conform avizului nr.1464/20.11.2008, cu observaţii şi propuneri care au fost preluate în text. 



Membrii comisiei au dezbătut proiectul de lege în şedinţa din 4 martie 2009.



În urma dezbaterilor, membrii comisiei au hotărât, în unanimitate, să avizeze favorabil proiectul de Lege privind aprobarea Ordonanţei de urgenţă  a Guvernului nr.205/2008 privind plata costurilor naţionale de participare la Proiectele din cadrul Programului de cooperare tehnică cu Agenţia Internaţională pentru Energie Atomică (AIEA), în forma adoptată de Senat.



Prin obiectul şi conţinutul său, proiectul de lege face parte din categoria legilor ordinare.
Potrivit art.75 alin. (1) din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu

Expert parlamentar,

Dr.Maria Cristina Bălănescu
